ຂປລ. ບັນດາຄວນຊ້າງ ຈາກເມືອງຕ່າງໆ ພາຍໃນແຂວງໄຊຍະບູລີ ໄດ້ເລີ່ມຝຶກຊ້ອມ ແລະ ແຫ່ຂະບວນຊ້າງ ຢ່າງຟົດຟື້ນ ເພື່ອກະກຽມຄວາມພ້ອມໃສ່ ງານມະຫະກຳບຸນຊ້າງ ຄັ້ງທີ XI ປະຈຳປີ 2017 ຢູ່ແຂວງໄຊຍະບູລີ ຈະຈັດຂຶ້ນ ໃນລະຫວ່າງ ວັນທີ 17-19 ກຸມພານີ້, ເຊິ່ງພິທີເປີດງານ ຢ່າງເປັນທາງການ ຈະຈັດຂຶ້ນໃນວັນທີ 18 ກົງກັບມື້ວັນເສົາ.
ຕາມວາລະຂອງກິດຈະກໍາ ການເຄື່ອນໄຫວນັ້ນ, ວັນທີ 16-17 ກຸມພາ ຄະນະຮັບຜິດຊອບ ຈັດງານໄດ້ເຕົ້າໂຮມ ບັນດາກ້ອນກຳລັງຕ່າງໆ ໃນການຝຶກຊ້ອມ ເດີນສວນສະໜາມ ເພື່ອກຽມ ຄວາມພ້ອມ ເພື່ອຮັບປະກັນ ເຮັດໃຫ້ມີຄວາມສົມບູນ ພຽບພ້ອມ ແລະ ຖືກຕ້ອງຕາມແຜນ.
ງານມະຫະກຳບຸນຊ້າງ ປະຈຳປີ 2017 ນີ້, ມີຫລາຍກິດຈະກຳ ທີ່ໜ້າສົນໃຈເປັນຕົ້ນ ຂະບວນແຫ່ຊ້າງ ຈຳນວນ 68 ເຊືອກ, ຂະບວນແຮ່ກ້ອນກຳລັງ ຈາກບັນດາເມືອງ, ຊົມການສະແດງ ກິດຈະກຳ ຂອງຊ້າງຄຳຮູ້ 20 ກວ່າລາຍການ, ບາສີສູ່ຂວັນຊ້າງ, ການສະແດງສີລະປະ ວັນນະຄະດີ ອອ້ມຂ້າງແຂວງ, ເປີດຕະຫລາດນັດ ວາງສະແດງສິນຄ້າ ຜະລິດຕະພັນປະເພດຕ່າງໆ ທັງພາຍໃນ ແລະ ຕ່າງປະເທດ, ກິດຈະກຳຂີ່ຊ້າງຊົມເມືອງ, ຊົມວິທີປຸງແຕ່ງ ຜະລິດຕະພັນຊາ, ກິດຈະກຳເຜີຍແຜ່ຄວາມຮູ້ ກ່ຽວກັບການອະນຸລັກຊ້າງລາວ, ຕັກບາດຖວາຍສັງຄະທານ ແລະ ງານປະກວດຊ້າງງາມ ປະຈຳປີ 2017 ແລະ ກິດຈກຳອື່ນໆ ອີກຫລາກຫລາຍ.
ໃນມື້ທຳອິດ ຂອງງານມະຫາກຳບຸນຊ້າງ ປະຈຳປີ 2017 (ວັນທີ 17) ຈະມີພິທີຕັກບາດຖວາຍສັງຄະທານພະ 9 ອົງ, ສືບຕໍ່ຝຶກຊ້ອມ ບັນດາກິດຈະກຳຕ່າງໆ ຂອງງານບຸນ, ທ່ຽວຊົມຕະຫລາດນັດ, ຊົມການສະແດງ ກິດຈະກຳຂອງຊ້າງຄຳຮູ້ ແລະ ບໍລິການຂີ່ຊ້າງທົ່ວໄປ, ກິດຈະກໍາເຜີຍແຜ່ ຄວາມຮູ້ກ່ຽວກັບການ ອະນຸລັກຊ້າງລາວ ແລະ ຊົມການສະແດງ ສິລະປະວັນນະຄະດີ; ມື້ທີ່ 2 (ວັນທີ 18) ເປັນມື້ເປີດງານ ຢ່າງເປັນທາງການ ເຊິ່ງຈະມີຫລາຍກິດຈະກຳ ທີ່ໜ້າສົນໃຈ ເປັນຕົ້ນ ການເດີນສວນສະໜາມ ຂອງກ້ອນກຳລັງຕ່າງໆ ເຊິ່ງຂະບວນທຳອິດ ແມ່ນຂະບວນປ້າຍ ງານມະຫາກໍາບຸນຊ້າງປີ 2017, ປ້າຍໂລໂກທ່ອງທ່ຽວ, ປ້າຍໂລໂກບຸນຊ້າງ, ຂະບວນຕາງໜ້າ 8 ເຜົ່າ, ຂະບວນເຍົາວະຊົນ-ຊາວໜຸ່ມ, ຂະບວນນັກຮຽນ-ນັກສຶກສາ, ຊ້າງຈັບປ້າຍຄຳຂັວນ ຍິນດີຕ້ອນຮັບ ສູ່ງານ ມະຫາກຳບຸນຊ້າງ ປະຈຳປີ 2017, ຂະບວນຊ້າງ 68 ໂຕ, ຂະບວນທະຫານຊ້າງ, ຂະບວນຊ້າງເສິກ, ຂະບວນຊ້າງທ່ອງທ່ຽວ, ຂະບວນຊ້າງລຳລຽງ, ຂະບວນລຳລຽງ ອາຫານການກິນ ແລະ ຂະບວນອື່ນໆ; ວັນທີ 19 ມື້ສຸດທ້າຍຂອງງານ ຈະມີກິດຈະກຳ ໃຫ້ອາຫານຊ້າງ (ບຸບເຟ່ຊ້າງ), ກ່າວສະຫລຸບໂດຍຫຍໍ້ ແລະ ປະກາດລາງວັນຊ້າງງາມ ແລະ ລາງວັນປະກວດອາຫານຊ້າງ ປະຈໍາປີ 2017, ມອບຂອງຂວັນລາງວັນ ແລະ ກ່າວປິດງານ ມະຫາກຳບຸນຊ້າງ ປະຈຳປີ 2017 ຢ່າງເປັນທາງການ./.
ເນື້ອໃນ: ຂປລ